Metodické usmernenie č. MF/008860/2017-31 zo dňa 3.2.2017
k postupu účtovania a vykazovania neodvedených prostriedkov rozpočtových organizácií samosprávy k 31.12. – špecifický prípad
Rozpočtové organizácie, príspevkové organizácie, obce a vyššie územné celky vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „postupy účtovania“).

V súlade s § 19 postupov účtovania sa vrátenie nepoužitého transferu v rozpočtovej organizácii účtuje MD354/D222 a odvod vyinkasovaných príjmov MD351/D223.

Ak nastane špecifická situácia, kedy organizácia neodviedla prostriedky z príjmového alebo výdavkového rozpočtového účtu zriaďovateľovi rozpočtová organizácia vykáže zostatok výdavkového rozpočtového účtu v súvahe na riadku 090 a príjmového rozpočtového účtu na riadku 091. Zostatok účtu 354 - Zúčtovanie z financovania z rozpočtu obce a vyššieho územného celku sa preúčtuje v rozpočtovej organizácii na účet 355 - Zúčtovanie transferov rozpočtu obce a vyššieho územného celku a vykáže sa v súvahe na riadku 135. 

V nasledujúcom účtovnom období sa prevod príjmového účtu v rozpočtovej organizácii účtuje MD351/D223 a prevod výdavkového účtu MD355/D222.

Zriaďovateľ v bežnom účtovnom období zaúčtuje zníženie použitia bežných transferov MD355/D584 a neodvedené rozpočtové príjmy MD351/D699 tak, aby účty 355 a 351 v aktívach obce boli v rovnakej výške, ako vykazuje rozpočtová organizácia na účtoch 355 a 351 v pasívach. V nasledujúcom účtovnom období sa v účtovníctve obce príjem prostriedkov z výdavkového účtu rozpočtovej organizácie účtuje MD221/D355 a z príjmového účtu rozpočtovej organizácie MD221/D351.

Z hľadiska rozpočtu obce uvádzame, že pre potreby zákona č. 583/2004 Z. z. nie je pre vyčíslenie hospodárenia za uplynulý rozpočtový rok rozhodujúca skutočnosť, či sa finančné prostriedky k uvedenému dátumu nachádzajú na bankovom účte obce alebo jej rozpočtovej organizácie z dôvodu, že v súlade s ust. § 4 ods. 4 zákona č. 583/2004 Z. z. sa v rámci rozpočtového hospodárenia rozpočet obce považuje za celok, ktorého súčasťou sú aj rozpočty jej rozpočtových organizácií. V kontexte uvedeného obec postupuje aj pri usporiadaní celoročného hospodárenia podľa § 16 zákona č. 583/2004 Z. z.

Z hľadiska ekonomickej klasifikácie rozpočtovej klasifikácie v súlade s Manuálom Ministerstva financií SR k obsahu finančných výkazov  uvádzame, že prevody prostriedkov medzi rozpočtovou organizáciou obce a jej zriaďovateľom sa neklasifikujú.

Dátum:                              3.2.2017

Vypracoval:                     Ing. Ladislav Zakhar, PhD.
                                        odbor legislatívy a súhrnného výkazníctva štátu
                                        tel. 02/59 58 32 22

Schválil:                           Ing. Miriam Majorová, PhD.
                                        generálna riaditeľka sekcie štátneho výkazníctva